Hier is Maroela se supervroue!Hulle is steunpilare vir hul gesinne en die gemeenskap, hulle hande staan vir niks verkeerd nie en hulle is altyd bereid om iemand anders te help. Dit is Maroela se mammas en vroue wie se liefde só onvoorwaardelik is dat mens soms wonder of hul harte so groot soos ŉ passasierskip is. Vir Vrouedag vanjaar wat op 9 Augustus gevier word, wou ons wou by ons Maroela-lesers hoor wie hulle graag as supervroue nomineer. Ons het honderde inskrywings gekry en die beoordelaarspaneel moes behoorlik kopkrap om seker te maak ons bederf twee spesiale vroue. Ons het verstom gestaan oor die liefdadigheidswerk wat ons Maroela-vroue doen, ons het trane gepink oor die liefde wat hulle vir hul kinders, ander mense se kinders en selfs diere het. Twee Maroela-supervroue het die kans gestaan om elkeen R4 000 kontant te wen sodat hulle self hul eie bederf kan kies – iets wat presies by haar sal pas! Baie geluk aan supervrou Mariaan le Roux van Elarduspark in Pretoria wat deur haar man Josua genomineer is. Hy skryf: “My vrou Mariaan se super power is haar liefde vir mense! Sy probeer altyd om ietsie spesiaal te doen vir almal om haar. Koop gou ŉ plantjie vir iemand wat deur ŉ moeilike tyd gaan; bak gou ŉ piesangbroodjie om my mee te bederf; maak ŉ mooi kaartjie vir iemand; reël gou ŉ verrassing-verjaardagpartytjie; koop ŉ lekker dingetjie vir ons kind om haar te bemoedig vir die eksamen … ensovoorts, ensovoorts. Mariaan is ŉ besige vroutjie. En mense wat haar ontmoet is ook gou om my te vertel van die verskil wat sy in hulle en ons lewe maak – ŉ draer van lig! Mariaan, jy is ons supervrou! Ons is almal baie lief vir jou.” Mariaan le Roux Baie geluk aan supervrou Jurine Joseph van Ceres in die Wes-Kaap wat deur haar man Barend genomineer is. Hy skryf: “Jurine is my supervrou en nie net dit nie, sy help haar medemens so ver as wat sy kan. Almal kom na Jurine toe vir hulp. Ons woon en werk op ŉ plaas. Sy is die steunpilaar in ons plaasgemeenskap, sy stel ander se belange eerste voor haar eie, en dis ook die rede hoekom ek haar hand gevra het om te trou. Dan is sy boonop ook ŉ superma!” Jurine Joseph Een gelukkige Maroela-leser, wat ŉ supervrou nomineer, het die kans gestaan om R2 000 kontant te wen. Baie geluk aan Landie Bezuidenhout van Alberton wat met dié lekker prys wegstap. Nou toe, gaan bederf gerus die supervroue in jou eie lewe dié Vrouedag!